Ciolacu, atac la adresa lui Florin Cîțu: "Să plângi că nu poți controla cheltuielile este curată patologie".
Marcel Ciolacu îl critică pe premierul Florin Cîțu pentru anunțul acestuia referitor la creșterea cheltuielilor de personal. Marcel Ciolacu: "Cîțu este șocat că Guvernul pe care îl conduce cheltuie cu salariile mai mult decât îi permite legea". Premierul Florin Cîțu a semnalat, miercuri, după ședința de guvern, o creștere a cheltuielilor de personal.
Liderul PSD, Marcel Ciolacu, îl critică pe premierul Florin Cîțu pentru anunțul acestuia referitor la creșterea cheltuielilor de personal: "Să plângi că nu poți controla cheltuielile în vreme ce chiar tu și șefii Coaliției alimentați robinetul angajărilor politice este curată patologie"."Cîțu este șocat că Guvernul pe care îl conduce cheltuie cu salariile mai mult decât îi permite legea. Să-i amintim, pe scurt, ce nesimțiri fac non-stop în pandemie", transmite Marcel Ciolacu.Social-democratul îi acuză pe guvernanți că au angajat în ultima perioadă mulți bugetari."Ați angajat peste 15.000 de pile de partid, plătite generos să stea pe Facebook și să vă laude postările, ați inventat posturi noi pretutindeni în administrație, de la prefecturi până la conducerile TVR și Radio, unde dublați șefii, ca să fie pace în Coaliție, dați concedii suplimentare întreg personalului ANAF, cu sporuri cu tot, că doar prin vacanțe repetate vor crește încasările la buget. Să vii la pupitrul Executivului și să plângi că nu poți controla cheltuielile în vreme ce chiar tu și șefii Coaliției alimentați robinetul angajărilor politice este curată patologie! Românii – cu pandemia, Cîțu – cu mitomania", conchide Ciolacu.Premierul Florin Cîțu a semnalat, miercuri, după ședința de guvern, o creștere a cheltuielilor de personal."Am discutat puţin despre cheltuielile de personal, pentru execuţia bugetară pe primele două luni şi ceea ce avem preliminar pe luna martie arată o creştere a cheltuielilor de personal. I-am cerut ministrului finanțelor să prezinte în şedinţa următoare o extrapolare pe baza execuției bugetare a cheltuielilor de personal până la finalul anului pentru toţi ordonatorii de credit, pentru că avem o limită de 110 miliarde de lei în buget, pe care nu o vom depăși. Mie îmi arată că, până acum, execuţia arată o creștere mai mare decât estimam a cheltuitelor bugetare a cheltuielilor de personal şi vreau să ştiu de unde vine această cheltuială de personal mai mare, pentru că ştiţi foarte bine că legislația în vigoare nu ar fi permis acest lucru", spunea Cîțu.